Johannesburg raadop met kragvandaleArgieffoto bloot ter illustrasie van vandalisme. (Foto: CityPowerJhb/Twitter) Die polisie in Gauteng is op die spoor van ’n vermeende vandaal nadat gebrande kledingstukke Maandag by ’n beskadigde substasie in Johannesburg gevind is. Dit word vermoed dat die verdagte erg gebrand het toe die minisubstasie in sy gesig ontplof het. ’n Moedelose City Power sê dié stad se minisubstasies, transformatorsubstasies, straatligte en kabels loop “op ’n weeklikse basis” onder vandale en diewe deur. Verlede week alleen is sowat agt minisubstasies en 18 pilaarkaste beskadig, 92 stroombrekers gesteel en 82 sekerings gebuit. “Ontelbare” kabels het ook verlede week in die Goudstad voete gekry. Nie minder nie as 11 voorvalle is vanaf die naweek tot en met Dinsdagoggend aangemeld. Die Johannesburgse kragverskaffer doen ’n beroep op die polisie en ander wetstoepassingsagentskappe om meer te doen om vandalisme en diefstal van elektrisiteitsinfrastruktuur “veral in die Roodepoort‑omgewing” te help bekamp. “Die vandalisme wat op ’n weeklikse basis plaasvind, raak elektrisiteitsvoorsiening na inwoners wat ure se kragonderbrekings, bo en behalwe beurtkrag, moet verduur. Dit raak ook meer spesifiek ons bedryf- en kapitaalbegrotings by die depot wat uitgeput raak en dit plaas te veel druk op ons oortydrekening,” sê Isaac Mangena, woordvoerder van City Power. Die kragvoorsiener is tans besig om sekuriteit op te skerp, maar het egter nie die nodige hulpbronne om boosdoeners in hegtenis te neem nie. “Ons is in gesprek met die Suid-Afrikaanse Polisiediens (SAPD) en Johannesburgse metropolisie (JMPD) om ons in hierdie verband by te staan aangesien ons glo dat sommige van die dade aan ernstige misdade van sabotasie en misdade teen die staat grens. “Ons beplan ook samewerkingsooreenkomste met private sekerheidsmaatskappye, buurtwagte en gemeenskapspolisiëringsforums om City Power te help om elektrisiteitsinfrastruktuur te beveilig.”